《和李元叔秋怀 其二》
宋代·綦崇礼

杜门身块坐，息念心灰死。香火远祠庭，文书净窗几。

治剧力岂任，投闲计良是。深惭未报恩，尚费官仓米。

吾侪晚闻道，错以名为市。那知标榜著，便有谤尤起。

如君取已多，蚤合登贵仕。况彼青箱业，家声在人耳。

草草脱廌冠，重升未应止。但愿毋近名，嘉言终合指。

作者简介：（1083—1142）高密人，徙居潍州北海，字叔厚，一字处厚。徽宗政和八年进士。自幼聪颖，十岁能为邑人作墓铭。调淄县主簿，为太学正，迁博士，摄给事中。高宗南渡，授中书舍人，知漳、明州。累除翰林学士。所撰诏命数百，文简意明。以宝文阁直学士知绍兴府，适金人入侵，督缮城郭，厉甲兵，用心劳苦。后退居台州。平生廉俭寡欲，潜心辞章，洞晓音律。有《北海集》。